张栻
秘阁郑公移节乡部置酒饯别诗以侑之
嗜僻寡同好，意合难语离。
倾盖今年年，盍簪惬心期。
况复王事可，退食陪委蛇。
窥君肺腑中，落落无藩篱。
独有见义勇，褰裳欲从之。
忧时多苦语，怀古更余悲。
坐使岭海间，冰雪映清规。
我拙倚君重，孤怀良自知。
正如乘雾行，不觉蒙其滋。
人生岂无别，念此尤依依。
维闽号蕃庶，今亦困茧丝。
平时里社游，耳目到隐微。
想当入境初，不待褰车帷。
昼绣匪所荣，民瘼要深医。
看培邦本强，讵止乡国肥。
还归报明主，庙论资扶持。
原坚岁寒节，慰我别离思。